થોડા સમય પછી એક વાર શાહજી, શિવાજીને ખૂબ આગ્રહ કરીને આદિલશાહના દરબારમાં લઈ ગયા ! મહેલમાં પ્રવેશતાં જ સિંહાસન પર બેઠેલા બાદશાહને તેના પ્રધાનો, દરબારીઓ અને નોકરો લળી લળીને સલામો ભરતા હતા. શાહજીએ પણ શિવાજીને જમીન સુધી હાથ અડાડી, કમરમાંથી વાંકા વળી બાદશાહની કુરનિશ બજાવવા કહ્યું, પરંતુ બાળ શિવાજીએ સલામ ભરવાને બદલે જુહાર (રામ-રામ) કર્યાં. ભર્યા દરબારમાં બાળકનું આ સાહસ જોઈ આદિલશાહ પણ નવાઈ પામ્યો. તેણે પ્રધાનને પૂછ્યું, ‘શાહજીનો પુત્ર શિવાજી તે આ જ કે ?’ પ્રધાને કહ્યું, ‘હા, જહાંપનાહ આ જ શિવાજી, પરંતુ તેણે કદી દરબાર જોયો નથી એટલે તે રીતરિવાજોથી સાવ અજાણ છે.’ દરબાર વિખરાયા પછી બાદશાહે યાદગીરી માટે શિવાજીને સુંદર વસ્ત્રો અને શણગાર ભેટ આપ્યાં, પરંતુ ઘેર જતાંની સાથે જ વસ્ત્રો દૂર ફેંકી સ્નાન કરી પવિત્ર થયા.